Reserwebank hernu adjunk se kontrak | Netwerk24
Reserwebank hernu adjunk se kontrak
Deur Hanlie Stadler 25 Maart 2020 13:12
Kuben Naidoo, adjunk-president van die Reserwebank. Foto: Gallo/Getty Images
Kuben Naidoo is pas heraangestel as een van die Reserwebank se drie adjunkpresidente.
Dis sy tweede vyfjaartermyn; die eerste het op 1 April 2015 begin.
Naidoo is ook die uitvoerende hoof van die Omsigtigheidsowerheid (Prudential Authority, PA), die liggaam wat die Registrateur van Banke vervang het. Die owerheid hou steeds onder die vaandel van die Reserwebank toesig oor die bankstelsel.
Die aanstelling is deur pres. Cyril Ramaphosa in oorleg met Tito Mboweni, minister van finansies, en die Reserwebank se direksie gedoen.
Lesetja Kganyago, president van die Reserwebank, het Naidoo ook heraangestel as hoof van die PA.
Kganyago en Naidoo is ampshalwe ook lid van die monetêrebeleidskomitee (MBK), saam met die ander twee adjunkpresidente, dr. Rashaad Cassim en Fundi Tshazibana, en dr. Chris Loewald. Nog twee Reserwebank-amptenare mag op die MBK aangewys word, wat dit op sewe te staan sal bring, pleks van die huidige vyf. Die MBK besluit onder meer oor die rentekoers en ander aspekte van monetêre beleid.
Die komitee was die afgelope ruk bedrywig. Die Reserwebank het pas vir die eerste keer ’n pakket van kwantitatiewe verruiming aangekondig om banke te ondersteun ten tyde van die kontantvloeikrisis wat deur markskommelinge weens die Covid-19-pandemie veroorsaak word.
Meer oor: Kuben Naidoo | Cyril Ramaphosa | Bankbedryf | Reserwebank | Maatskappye
Reserwebank koop vir 1ste keer staatseffekte
Reserwebank ‘moet staatseffekte begin terugkoop’
Só word verseker banke bly staan in krisis